ตลาดหุ้นเอเชียบวกขึ้นเช้านี้ รับราคาน้ำมันดีดตัว-ข้อมูลเศรษฐกิจสหรัฐ
 ตลาดหุ้นเอเชียปรับตัวเพิ่มขึ้นในเช้าวันนี้ ขานรับราคาน้ำมันดิบที่ดีดตัวขึ้นอย่างต่อเนื่อง ภายหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากเกินคาดในสัปดาห์ที่แล้ว
24 ธ.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับราคาน้ำมันดิบที่ดีดตัวขึ้นอย่างต่อเนื่อง ภายหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากเกินคาดในสัปดาห์ที่แล้ว
ดัชนี MSCI Asia Pacific เพิ่มขึ้น 0.5% เมื่อเวลาประมาณ 9.40 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,071.41 จุด เพิ่มขึ้น 184.71 จุด, ดัชนี SSE Composite ตลาดหุ้นจีนเปิดวันนี้ที่ 3,631.31 จุด ลดลง 4.78 จุด, ดัชนี HSI ตลาดหุ้นฮ่องกงเปิดวันนี้ที่ 22,207.82 จุด เพิ่มขึ้น 167.23 จุด, ดัชนี TAIEX ตลาดหุ้นไต้หวันเปิดวันนี้ที่ 8,351.20 จุด เพิ่มขึ้น 35.50 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,009.34 จุด เพิ่มขึ้น 10.12 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,872.33 จุด เพิ่มขึ้น 8.68 จุด, ด้านตลาดหุ้นมาเลเซียปิดทำการวันนี้ เนื่องในวัน Birthday of Prophet Muhammad
นอกจากนี้ ตลาดยังขานรับข้อมูลเศรษฐกิจที่สดใสของสหรัฐ โดยสำรวจของมหาวิทยาลัยมิชิแกนระบุว่า ดัชนีความเชื่อมั่นขั้นสุดท้ายของผู้บริโภคสหรัฐดีดตัวขึ้นในเดือนธ.ค. แตะระดับ 92.6 ซึ่งเป็นระดับสูงสุดในรอบ 5 เดือนและเป็นการปรับตัวขึ้นติดต่อกันเป็นเดือนที่ 3
ขณะที่กระทรวงพาณิชย์สหรัฐรายงานว่า ยอดขายบ้านใหม่เพิ่มขึ้น 4.3% ในเดือนพ.ย. เมื่อเทียบรายเดือน สู่ระดับ 490,000 ยูนิต  ส่วนในช่วง 11 เดือนแรกของปีนี้ ยอดขายบ้านใหม่พุ่งขึ้น 14.5% เมื่อเทียบกับช่วงเดียวกันของปีที่แล้ว และบ่งชี้ว่ายอดขายบ้านมีแนวโน้มทำสถิติพุ่งขึ้นมากที่สุดในปีนี้ นับตั้งแต่ปี 2550